ໄທແລະກໍາປູເຈຍຈະປະຊຸມກັນ ເພື່ອຫາທາງແກ້ໄຂ ບັນຫາຊາຍແດນ
ລມຕ ປ້ອງກັນປະເທດຂອງສອງຝ່າຍ ຈະ​ເປັນ​ປະ​ທານ​ຮ່ວມ​ ໃນ​ກອງປະຊຸມຂອງ​ຄະນະກໍາມະການ​ຊາຍ​ແດນທົ່ວ​ໄປ​ ທີ່​ນະຄອນຫລວງ​ພະນົມ​ເປັນ ​ໃນວັນທີ 8 ກັນຍານີ້
ໄທແລະກໍາປູເຈຍຫວັງວ່າ ກອງປະຊຸມລະຫວ່າງລັດຖະມົນຕີປ້ອງກັນປະເທດຂອງພວກຕົນໃນເດືອນກັນຍານີ້ ຈະຊ່ວຍສ້າງຄວາມສໍາພັນຂ້າມຊາຍແດນລະຫວ່າງກັນຄືນໃໝ່ ລຸນຫລັງ ເວລາສອງປີທີ່ມີຄວາມເຄັ່ງຕຶງແລະການປະທະສູ້ລົບກັນມາຫລາຍບັ້ນນັ້ນ ຜູ້ສື່ຂ່າວວີໂອເອ Ron Corben ລາຍງານມາຈາກບາງກອກວ່າ ຊ່ອງທາງໃນການປັບປຸງສະພາບການທາງການທູດໃຫ້ດີຂຶ້ນນີ້ ແມ່ນມີຂຶ້ນລຸນຫລັງຈາກການເລືອກຕັ້ງເອົາລັດຖະບານໄທຊຸດໃໝ່ ພາຍໃຕ້ນາຍົກລັດຖະມົນຕີ ຢິ່ງລັກ ຊິນນະວັດ ໃນເດືອນກໍລະກົດຜ່ານມາ ດາຣາ ມີເລຶ່ອງນີ້ມາ ສະເໜີທ່ານໃນອັນດັບຕໍ່ໄປ ພົນເອກ ຢຸດທະສັກ ສະສິປຣະພາ ລັດຖະ ມົນຕີປ້ອງກັນປະເທດໄທ ແລະພົນເອກ Tea Banh ຮອງນາຍົກລັດຖະມົນຕີແລະ ລັດຖະມົນຕີປ້ອງກັນປະເທດກໍາປູເຈຍ ຈະ ເປັນປະທານຮ່ວມກັນ ໃນກອງປະຊຸມຂອງ ຄະນະກໍາມະການຊາຍແດນທົ່ວໄປ ທີ່ນະ ຄອນຫລວງພະນົມເປັນໃນວັນທີ 8 ເດືອນ ກັນຍາ ຄືວັນພະຫັດຈະມານີ້ ທ່ານ ປານິທານ ວັດທະນະຢາກອນ ນັກ ລັດຖະສາດການເມືອງ ທີ່ມະຫາວິທະຍາໄລ ຈຸລາລົງກອນແລະອະດີດໂຄສົກລັດຖະບານ ໄທ ກ່າວວ່າ ເຖິງແມ່ນວ່າໃນເວລານີ້ ທັງ ສອງປະເທດມີບັນຫາຂັດແຍ້ງກັນທີ່ສໍາຄັນໆ ຄ້າງຄາຢູ່ຫລາຍໆບັນຫາກໍຕາມ ແຕ່ກໍມີຄວາມຮູ້ສຶກຢູ່ຄືກັນວ່າ ທັງສອງປະເທດແມ່ນຕ້ອງ ການຢາກຈະກັບຄືນມາສູ່ການມີຄວາມສໍາພັນທາງການທູດທີ່ເປັນປົກກະຕິນໍາກັນ ຊຶ່ງທ່ານ ກ່າວວ່າ: ລາຍງານຕ່າງໆຂອງສື່ມວນຊົນເວົ້າວ່າ ພົນເອກ ຢຸດທະສັກ ຍັງຈະພົບປະກັບນາຍົກລັດຖະ ມົນຕີກໍາປູເຈຍ ທ່ານ ຮຸນ ເຊນ ນໍາເຊັ່ນກັນ ການເຈລະຈາກັນທີ່ຈະມີຂຶ້ນນີ້ ຖືເປັນຂີດໝາຍຂອງບາດກ້າວນຶ່ງໄປສູ່ການກໍ່ສ້າງຄວາມສໍາ ພັນຂ້າມຊາຍແດນກັນຄືນໃໝ່ ຫລັງຈາກຊ່ວງເວລາແຫ່ງຄວາມປັ່ນປ່ວນໃນລະຫວ່າງການ ປົກຄອງຂອງນາຍົກລັດຖະມົນຕີອະພິສິດ ເວດຊາຊີວະ ຜູ້ນໍາພັກປະຊາທິປັດຂອງໄທນັ້ນ ກໍລະນີພິພາດກັນຕ່າງໆນັ້ນ ແມ່ນລວມຈຸດ ຢູ່ທີ່ ວັດຮິນດູ ເປຣຍ ວິເຮຍ ຫລືວັດເຂົາ ພະວິຫານ ທີ່ສ້າງຂຶ້ນໄປປາງສັດຕະວັດທີ 11 ທີ່ທັງໄທແລະກໍາປູເຈຍຕ່າງກໍ່ກ່າວຫາ ຊຶ່ງກັນແລະກັນວ່າ ເປັນຝ່າຍກໍ່ການຮຸກ ຮານແລະຍິງປືນໃຫຍ່ໃສ່ວັດຮິນດູຂະໜາດ ນ້ອຍໆກວ່າ ທີ່ຢູ່ອ້ອມແອ້ມນັ້ນ ມີຜູ້ເສຍ ຊີວິດປະມານ 18 ຄົນໃນການສູ້ລົບກັນນັ້ນ ແລະອີກຫລາຍພັນຄົນຕ້ອງໄດ້ຍົກຍ້າຍໜີ ຈາກບ້ານຢູ່ອາໃສຂອງພວກເຂົາເຈົ້າ ທີ່ຜ່ານມາ ທັງກໍາປູເຈຍແລະໄທ ຕ່າງກໍພາ ກັນອ້າງເອົາກໍາມະສິດໃນບໍລິເວນວັດດັ່ງ ກ່າວ ໃນປີ 1962 ສານໂລກໄດ້ຕັດສິນ ໃຫ້ວັດເຂົາພະວິຫານ ເປັນກໍາມະສິດຂອງກໍາປູເຈຍ ແຕ່ບໍ່ໄດ້ຕັດສິນວ່າແນວໃດກ່ຽວກັບ ສິດທິເໜືອພື້ນທີ່ອ້ອມແອ້ມວັດທີ່ຢູ່ໃນເຂດຊາຍແດນຂອງໄທນັ້ນ ຕໍ່ມາ ໃນປີ 2008 ໄດ້ມີການປະກາດໃຫ້ວັດເຂົາພະວິຫານ ເປັນສະຖານທີ່ມໍລະດົກໂລກ ຕາມຄໍາຮ້ອງຂໍຂອງກໍປູເຈຍ ກ່ອນໜ້ານັ້ນ ໄທໄດ້ຢືນຢັດໃຫ້ທັງສອງປະເທດຍື່ນໃບສະໝັກຮ່ວມກັນ ໄປຍັງຄະນະກໍາມະ ການມໍລະດົກໂລກ ຂອງອົງການສຶກສາ ວິທະຍາສາດແລະວັດທະນະທໍາຂອງສະຫະປະຊາ ຊາດ ຫລືຢູແນສໂກ ເພື່ອຂໍໃຫ້ວັດເຂົາພະວິຫານເປັນມໍລະດົກໂລກນັ້ນ ພວກຊາວໄທຫົວຊາດນິຍົມໄດ້ກ່າວຫາກໍາປູເຈຍວ່າ ພະຍາຍາມຫາທາງຄວບຄຸມບໍລິເວນ ເນື້ອທີ່ 4 ກິໂລແມນມົນທົນ ທາງຟາກຊາຍແດນໄທນັ້ນ ຜ່ານແຜນການຄຸ້ມຄອງບໍລິເວນ ດັ່ງກ່າວ ທີ່ກໍາປູເຈຍໄດ້ສະເໜີຂຶ້ນມາ ທ່ານ Carl Thayer ນັກລັດຖະສາດການເມືອງ ທີ່ມະຫາວິທະຍາໄລ New South Wales ຂອງອອສເຕຣເລຍ ກ່າວວ່າ ນັບຕັ້ງແຕ່ມີການເລືອກຕັ້ງເອົາລັດຖະບານໄທ ທີ່ນໍາ ໂດຍທ່ານນາງ ຢິ່ງລັກ ຊິນນະວັດ ນັ້ນ ປາກົດວ່າບັນຍາກາດດ້ານຄວາມສໍາພັນໄດ້ດີຂຶ້ນ ຊຶ່ງທ່ານອະທິບາຍວ່າ: ຜ່ານມາ ກໍລະນີພິພາດເລື່ອງຊາຍແດນກັບກໍາປູເຈຍນັ້ນ ແມ່ນໄດ້ເປັນບັນຫາທີ່ສ້າງຄວາມ ແຕກແຍກດ້ານການເມືອງໃນປະເທດໄທ ບ່ອນທີ່ພວກກຸ່ມຫົວຊາດນິຍົມ ໄດ້ກ່າວຫາພວກ ພັນທະມິດຂອງອະດີດນາຍົກລັດຖະມົນຕີ ທັກສິນ ຊິນນະວັດ ວ່າບໍ່ໄດ້ເປັນໂຕແທນຕາງ ໜ້າຜົນປະໂຫຍດຂອງໄທ ຢ່າງແຂງຂັນພຽງພໍ ໃນກໍລະນີພິພາດກັນນັ້ນ ທ່ານທັກສິນ ໄດ້ມີຄວາມສໍາພັນອັນໃກ້ຊິດ ກັບນາຍົກລັດຖະມົນຕີກໍາປູເຈຍ ທ່ານ ຮຸນ ເຊນ ມາເປັນເວລາດົນນານແລ້ວແລະໃນ ລະຫວ່າງການປົກຄອງຂອງທ່ານທັກສິນ ໃນຖານະນາຍົກລັດຖະມົນຕີໄທນັ້ນ ທັງ ສອງປະເທດໄດ້ມີຄວາມສໍາພັນທີ່ເປັນມິດ ກັນຫລາຍກວ່າ ໃນເວລານີ້ ບໍລິສັດ Shin Corp ຊຶ່ງເຄີຍເປັນບໍລິສັດໂທລະຄົມມະນາ ຄົມຂອງທ່ານທັກສິນນັ້ນ ກໍໄດ້ມີບົດບາດ ສໍາຄັນໃນວົງການໂທລະສັບມືຖື ແລະໂທ ລະພາບຂອງກໍາປູເຈຍ ໃນຊຸມປີ 1990 ຫລັງຈາກທ່ານທັກສິນຖືກໂຄ່ນລົ້ມ ໃນການກໍ່ລັດຖະປະຫານໃນປີ 2006 ນັ້ນ ທ່ານຮຸນ ເຊນ ໄດ້ແຕ່ງຕັ້ງໃຫ້ທ່ານທັກສິນ ເປັນທີ່ປຶກສາດ້ານເສດຖະກິດໃນປີ 2009 ແລະຕໍ່ມາ ໃນປີນັ້ນ ທ່ານທັກສິນກໍໄດ້ໄປຢ້ຽມຢາມກໍາປູເຈຍ ໃນລະຫວ່າງປີ 2009 ກໍເກີດຄວາມ ເຄັ່ງຕຶງກັນອີກຄັ້ງນຶ່ງກ່ຽວກັບຂໍ້ຂັດແຍ້ງຊາຍແດນ ທີ່ຍັງຜົນໃຫ້ມີການປະທະກັນເປັນ ໄລຍະໆ ທີ່ໄດ້ຍືດເຍື້ອມາເປັນເວລາສອງປີ ໃນເດືອນກໍລະກົດປີນີ້ ກໍາປູເຈຍໄດ້ຂໍຮ້ອງໃຫ້ສານໂລກຕັດສິນກ່ຽວກັບກໍລະນີພິພາດດັ່ງ ກ່າວ ຊຶ່ງສານໂລກກໍໄດ້ກໍານົດໃຫ້ຈັດຕັ້ງເຂດປອດທະຫານຂຶ້ນ ຢູ່ອ້ອມແອ້ມເຂດວັດເຂົາ ພະວິຫານນັ້ນ ແລະໃຫ້ສົ່ງໜ່ວຍທະຫານສັງເກດການຂອງອິນໂດນີເຊຍ ໄປປະຈໍາການ ຢູ່ເຂດດັ່ງກ່າວ ເພື່ອຕິດຕາມເບິ່ງການປະຕິບັດຂໍ້ຕົກລົງ ຄາດກັນວ່າ ຝ່າຍກໍາປູເຈຍຈະກົດດັນໃຫ້ ໜ່ວຍສັງເກດການຂອງອິນໂດເນເຊຍ ປະຕິ ບັດຕົນເປັນສິ່ງຄໍ້າປະກັນ ບໍ່ໃຫ້ມີການເສີມ ສ້າງກໍາລັງທະຫານຂອງໄທໃນເຂດດັ່ງກ່າວ ທ່ານ Hang Chayya ຜູ້ອໍານວຍການ ສະຖາບັນປະຊາທິປະໄຕຂະແມ ທີ່ມີສໍາ ນັກງານຢູ່ນະຄອນຫລວງພະນົມເປັນ ກ່າວວ່າ ເຖິງແມ່ນກໍາປູເຈຍຈະທໍາການ ເຄຶ່ອນໄຫວເພື່ອຄວບຄຸມການພັດທະນາ ເຂດວັດດັ່ງກ່າວກໍຕາມ ແຕ່ລັດຖະບານ ພະນົມເປັນກໍມີຄວາມລະມັດລະວັງຫລາຍຂຶ້ນ ໃນການເຈລະຈາຕໍ່ຮອງກັບໄທນັ້ນ ຊຶ່ງ ທ່ານອະທິບາຍວ່າ: ບັດນີ້ ທັງໄທແລະກໍາປູເຈຍ ຕ່າງກໍເວົ້າວ່າ ການຟື້ນຟູຄວາມສໍາພັນກັນຄືນໃໝ່ນັ້ນ ຖືເປັນ ບູລິມະສິດອັນນຶ່ງ ທ່ານຮຸນ ເຊນ ເອງກ່າວວ່າ ທ່ານກໍາລັງສຶກສາຫາຊ່ອງທາງ ປັບປຸງ ສະຖານະການດ້ານຊາຍແດນໃຫ້ດີຂຶ້ນ ໂດຍທີ່ຈະບໍ່ນໍາເອົາກໍລະນີພິພາດຂ້າມເຂດຊາຍ ແດນນັ້ນ ຂຶ້ນໄປສົນທະນາຫາລື ຢູ່ໃນກອງປະຊຸມຂອງສະມາຄົມອາຊ່ຽນທີ່ມີສະມາຊິກ 10 ປະເທດນັ້ນ ຕໍ່ໄປອີກແລ້ວ